《长沙道中寄怀王木斋》
清代·俞明震

又听湖阴卧吹笛，十年人事真飘忽。至人乘物游无穷，今我胡为但兀兀。

消尽回肠荡气中，中原落日看鸟没。登高临深有所哀，回薄万古心无极。

几辈词流擅盛名，心光零乱同坠叶。中路因循枉笑人，沉吟我亦嗟何及。

遥看芳草如有灵，神识超然入渺冥。万里归来真一梦，寥天思远风泠泠。

怀人忆事非无故，侧身天地惊岁暮。此意王郎知我深，高歌往往有神悟。

年去年来湖上行，偃蹇乾坤解送迎。请看白日下垂处，尽是人间今古情。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。